केंद्र सरकार के सभी कर्मचारियों को सोमवार से कार्यालयों में उपस्थित रहना होगा: जितेंद्र सिंह
कार्मिक राज्य मंत्री ने कहा, ‘‘महामारी की स्थिति की समीक्षा आज की गयी और कोविड मामलों के साथ ही संक्रमण दर में गिरावट के मद्देनजर ऐसा फैसला किया गया है कि कल (7 फरवरी, 2022) से कार्यालय में पूर्ण उपस्थिति बहाल की जाएगी और सभी स्तरों पर कर्मचारियों को बिना किसी छूट के 7 फरवरी 2022 से नियमित आधार पर कार्यालय में उपस्थित रहना होगा।’’
नयी दिल्ली: केंद्रीय मंत्री जितेंद्र सिंह ने कहा कि सोमवार से केंद्र सरकार के सभी कर्मचारियों के लिए कार्यालय में उपस्थिति बहाल कर दी गयी है। उन्होंने रविवार को कहा कि कोरोना वायरस के मामलों में गिरावट के मद्देनजर यह फैसला लिया गया है।कार्मिक राज्य मंत्री ने कहा, ‘‘महामारी की स्थिति की समीक्षा आज की गयी और कोविड मामलों के साथ ही संक्रमण दर में गिरावट के मद्देनजर ऐसा फैसला किया गया है कि कल (7 फरवरी, 2022) से कार्यालय में पूर्ण उपस्थिति बहाल की जाएगी और सभी स्तरों पर कर्मचारियों को बिना किसी छूट के 7 फरवरी 2022 से नियमित आधार पर कार्यालय में उपस्थित रहना होगा।’’केंद्रीय मंत्री जितेंद्र सिंह ने कहा कि बहरहाल विभागों के प्रमुखों को यह सुनिश्चित करना होगा कि कर्मचारी हर वक्त चेहरे पर मास्क पहने और कोविड उपयुक्त व्यवहार का पालन करते रहें। केंद्र ने अवर सचिव स्तर से नीचे के अपने 50 प्रतिशत कर्मचारियों के लिए घर से काम करने की व्यवस्था को 31 जनवरी को 15 फरवरी तक बढ़ाया था।सिंह ने कहा, ‘‘लेकिन संबंधित वर्गों से राय लेने और स्थिति की समीक्षा करने के बाद कार्मिक एवं प्रशिक्षण विभाग ने एक नया कार्यालय ज्ञापन जारी किया जिसमें यह सूचित किया गया है कि सभी स्तर के सभी कर्मचारी बिना किसी छूट के कल से यानी सात फरवरी से कार्यालय में उपस्थिति होंगे।’’ उन्होंने कहा कि किसी भी कर्मचारी के लिए अब ‘‘घर से काम’’ करने का विकल्प नहीं होगा।